Source: http://scripta.kotus.fi/visk/sisallys.php?p=951
Timestamp: 2020-07-07 19:14:45+00:00
Document Index: 16255463

Matched Legal Cases: ['§ 951', '§ 951', '§ 946', 'kko ', 'kko ', 'kko ', 'kko ', '§ 608']

VISK - § 951 Jäännöksettömyys: He ovat Tiinan veljet
SISÄLLYS > RAKENNE > Nominaaliset lauseenjäsenet > Predikatiivi > Ekvatiivilause ja jäännöksetön predikatiivi > § 951 Jäännöksettömyys: He ovat Tiinan veljet
Väljän määritelmän mukaan ekvatiivilauseisiin kuuluvat myös lauseet, joissa NP:t tarkoittavat samaa joukkoa eli kattavat toisensa jäännöksettömästi (a). Molemmat NP:t ovat monikon nominatiivissa, eikä predikatiivi ole distributiivinen (» § 946). Samassa yhteydessä käytetty partitiivipredikatiivi on distributiivinen: subjektin tarkoittama joukko sisältyy predikatiivin tarkoittamaan, eikä lauseesta ilmene, kuuluuko predikatiivin alaan muutakin kuin subjektin tarkoittama joukko (b).
Lauri ja Mikko ovat Tiinan veljet. [Tiinalla ei ole muita veljiä] | – Nämä ovat ensimmäisen päivän kaivuutulokset, Anne Haila sanoo ja näyttää kolmea käsintaottua, kippuraista rautanaulaa. (l) [kaivuutuloksia ei ole enempää]
Lauri ja Mikko ovat Tiinan veljiä. [Tiinalla voi olla muita veljiä] | Nämä ovat ensimmäisen päivän kaivuutuloksia. [kaivuutuloksia voi olla enemmänkin]
Jäännöksetön monikollinen predikatiivi esiintyy mm. esiteltäessä ja lueteltaessa (c). Adjektiiveista jäännöksettöminä predikatiiveina esiintyvät seuraava sekä yksilöivät adjektiivit ainoa, superlatiivit, ensimmäinen ja viimeinen (d) (» § 608). Sama koskee substantiivipredikatiiveja, joissa yksilöivä adjektiivi on määritteenä (e).
Sopimuksen muut osapuolet ovat norjalainen Norsk Hydro, maailmanlaajuiseen DuPont-konserniin kuuluva amerikkalainen Conoco Inc ja ranskalainen Total SA. (l) | Neljä liigajoukkuetta käyttää kahden ulkomaalaisen kiintiötä hyväkseen. Nämä ovat KuPS, PPS, Peikot ja Salon Viesti. (l)
Kyröskoskella pakoautosta poistuneiden miesten tuntomerkit ovat seuraavat. Kuljettajalla oli musta puolipitkä nahkatakki – –. (l) | Maalit ovat unkarilaisen ainoat kahteen vuoteen. (l) | Brasilian rytmeistä tunnetuimmat ovat samba ja bossa nova. (l)
Ilves, ahma ja ihminen ovat ainoat merkittävät majavan viholliset. (l) | Laitinen ja Ahonen olivat kisan parhaat hyppääjät. (l) | Suomen ensimmäiset varsinaiset mielisairaalat olivat Seilin houruinhuone – – sekä Kruunupyyn houruinhuone. (l)
Huom. Yksilöivän adjektiivin sisältävä predikatiivi voi olla myös partitiivissa: Nyt Utah ja Havaiji ovat ainoita Yhdysvaltain osavaltioita, joissa ei harrasteta rahapeliä (l). Tällöinkään predikatiivi ei ole sananmukaisesti distributiivinen: kuvaus ’ainoa osavaltio, jossa ei harrasteta rahapeliä’ ei päde pelkästään Utahiin tai Havaijiin vaan näihin yhdessä.